Til: Styret

Frå: Senterleiar

Sakstype: Orientering

Saksnr: 21/2016

Møtedato: 06.12.2016

Notatdato: 17.11.2016

Saksansvarleg: Frode Løvik

HMS ved TIK-senteret

*Bakgrunn*

I samband med gjennomgangen av styret sitt ansvar og vedtektene til TIK på styremøtet 6.9.2016, ba styret administrasjonen utarbeide ein presentasjon av HMS-arbeidet ved TIK til neste møte. I dette dokumentet vert det difor gjort greie for rammer og innhald i dette arbeidet. Universitetet i Oslo, UiO, er ei samla juridisk eining. Vi finn det difor tenleg å sei litt om HMS ved UiO før vi presenterer HMS ved TIK-senteret.

*HMS ved UiO*

Det er utarbeidd omfattande retningsliner, rutinar og prosedyrar for arbeidet med helse, miljø og tryggleik for Universitetet i Oslo, noko TIK-senteret har stor nytte av.

Det er eigne UiO-nettsider om HMS som både studentar, dei tilsette og leiinga ved senteret kan hente ressursar og informasjon frå, for heile HMS-området. <http://www.uio.no/om/hms/> På desse sidene ligg det også lenker som kan nyttast dersom ein student eller ein tilsett vil varsle om tilhøve som ein meiner ikkje er tråd med gjeldande system. Det er også eigne HMS-sider for kvart fakultet med fakulteta sine beredskapsplanar og oversikt over HMS-ansvarlege ved einingane.

UiO har ein sentral HMS-stab som mellom anna tilbyr kurs i ulike sider ved HMS-arbeid for UiO-tilsette, noko som sikrar at naudsynt kompetanse er på plass i alle nivå i organisasjonen. Vidare har UiO eigen bedriftshelseteneste som einingane kan kontakte for råd i HMS-relaterte spørsmål. Det er eit sentralt arbeidsmiljøutval ved UiO og lokale arbeidsutval ved fakulteta, musea og andre større senter.

UiO har utarbeidd ein oversikt over organiseringa og rollene i HMS-arbeidet ved universitetet, sjå: <http://www.uio.no/om/hms/arbeidsmiljo/organisering-roller/index.html>

*HMS ved TIK-senteret*

UiO si oversikt gir ein god struktur og ressurstilgang for organiseringa av HMS-arbeidet ved TIK. Senterleiar har det øvste ansvaret for HMS-arbeidet, godt støtta av administrativ leiar som også er etasjeansvarleg for brannvern. Det er eit eige verneombod ved senteret, Taran Thune, vald av dei tilsette. Det trengs ikkje eige arbeidsmiljøutval for TIK, senteret er dekka av det lokale arbeidsmiljøutvalet for det samfunnsvitskaplege fakultet.

Alle nye tilsette får informasjon om HMS som ein del av introduksjonsprogrammet som administrasjonen set opp.

Verneombod og administrativ leiar gjennomfører årlege vernerundar, varsla i god tid, der ein går gjennom kvart enkelt kontor og møterom og kontrollerer om det er ting som må utbetrast. Tilsette som ikkje er til stades under vernerunden har høve til å kome med innspel via e-post. Det vert utarbeidd ein rapport med liste over tiltak som skal gjennomførast i etterkant av kvar vernerunde. Denne er tilgjengeleg for alle tilsette ved TIK og vert vidare sendt til representantar for studentane og teknisk avdeling ved UiO.

*Risikoanalyse*

I arbeidet med HMS er det nyttig å sjå nærare på potensielle risikoar ved senteret. Konsekvensar av ein risiko og kor sannsynleg det er at denne risikoen vil inntreffe gir oss eit grunnlag for å prioritere førebyggande tiltak for å redusere konsekvensane av desse risikoane dersom dei skulle inntreffe. Den sentrale HMS-eininga ved UiO har ansvar for å vedlikehalde risikoanalyser på sentralt nivå. Dei sentrale analysane gir rammer for analyser og beredskapsplanar på ulike nivå i organisasjonen. Det er tilsett ein eigen rådgjevar i sentraladministrasjonen med beredskap som arbeidsområde.

Alle einingar ved UiO skal etter gjeldande regelverk ha utarbeidd ei generell risikovurdering som skal oppdaterast minimum kvart andre år. Samfunnsvitskapleg fakultet er i gang med å utarbeide ei ny vurdering. Denne vil vera førande for TIK-senteret si vurdering som vil verta endeleg utarbeidd etter at fakultetet si vurdering er på plass tidleg i 2017.

I tillegg til den generelle risikovurderinga, er alle einingar bedne om å vurdere ei liste over spesielle tilhøve som krev eigne oppfølgingsplanar. Vi har så langt ikkje funne punkt på denne lista som er aktuelle for TIK.

*Avsluttande kommentarar*

Arbeidet med HMS på TIK er tufta på føringar og dokumentasjon frå UiO sin sentraladministrasjonen og leiinga ved det samfunnsvitskaplege fakultetet. Det lokale HMS-ansvaret ligg like fullt på senternivå, og administrasjonen ved TIK legg etter beste evne til rette for at senterleiinga kan utøve dette ansvaret på ein god og tilfredsstillande måte. Styret vil bli orientert om risikoanalysane ved SV-fakultetet og TIK-senteret etter at dei er utarbeidde.